**NOĆ MUZEJA U OTAVICAMA 2016.**

**petak 29. siječnja 2016.**

**DEKODIRANJE MEŠTROVIĆA - Izložba Meštrovićevih crteža za dekoraciju kupole Crkve Presvetog Otkupitelja**

**Vrijeme održavanja: 19:00 h**

**Mjesto održavanja: Osnovna škola u Otavicama**

Crteži Ivana Meštrovića namijenjeni oslikavanju svoda kupole Crkve Presvetog Otkupitelja izložit će se u novoobnovljenoj osnovnoj školi u Otavicama, u neposrednoj blizini obiteljske kuće i grobnice obitelji Meštrović. Otavička škola izgrađena je 1931. godine marom i zalaganjem Ivana Meštrovića te prema njegovom idejnom projektu, a djelovala je sve do početka rata 1991. godine. Danas je jedan od lokaliteta uključenih u kulturno-turistički itinerar *U Meštrovićevom rodnom kraju* kojim se afirmira Meštrovićevo djelovanje u zavičajnim Otavicama i njegov doprinos razvoju ovog dijela Dalmatinske zagore. U svom graditeljskom zamahu u četvrtom desetljeću prošlog stoljeća, Ivan Meštrović je svom rodnom kraju podario crkvu, osnovnu školu i zdravstvenu stanicu, a regulacijom rijeke Čikole te izgradnjom mosta i prilaznih putova unaprijedio infrastrukturu Petrovog polja.

U uređenom prostoru osnovne škole, čija je obnova trajala od 2012. – 2015. godine, predstavit će se materijal za dovršenje unutarnjeg uređenja Meštrovićeve grobnice, čija realizacija nažalost nikad nije ostvarena. Pa ipak, ikonografski program moguće je rekonstruirati iz velikog broja skica i crteža za dekoraciju kupole koji se čuvaju u Galeriji Meštrović u Splitu. Sudeći po njima, Meštrovićeva namjera je bila prikazati sve velike svjetske religije (židovstvo, kršćanstvo, islam, hinduizam, konfucijanizam), ali isto tako, povezati profano i sakralno u želji da dade počast najvećim duhovnim dosezima čovječanstva: umjetnosti i religiji. Svakako, iščitavanjem Meštrovićeva izuzetno kompleksnog ikonografskog programa otkriva se umjetnikov sasvim osoban i nadasve osebujan svjetonazor. Cilj ovakvog izložbenog programa je započeti niz projekata kojima će se kulturno dobro staviti u novu funkciju: prezentaciju umjetničke baštine i djelovanje kulturno-umjetničkih udruga Petrovog polja. Izložba ostaje otvorena do 31. siječnja.

**Autorica izložbe:** Zorana Jurić Šabić, Muzeji Ivana Meštrovića

**Sudjeluje:** Josip Sučić, načelnik Općine Ružić

**MEŠTROVIĆ: NOVA DIMENZIJA – Videoprojekcije**

**Vrijeme održavanja: 20:00 h**

**Mjesto održavanja: Crkva Presvetog Otkupitelja – grobnica obitelji Meštrović**

Uz projekcije video-materijala nastalih tijekom proteklih multimedijalnih programa u produkciji Muzeja Ivana Meštrovića, na začelje Crkve Presvetog Otkupitelja projicirat ćemo i bogatu fotografsku građu koju nam je u naslijeđe ostavio Ivan Meštrović. Odabrane fotografije prikazuju Meštrovićevo bogato umjetničko djelo, umjetnika pri radu, ali i poneke obiteljske trenutke. Projekcije su popraćene glazbom, bilo nadahnute Meštroviću omiljenim klasičnim skladbama ili folklornim naslijeđem Dalmatinske zagore utkane u djelo velikog hrvatskog skladatelja Jakova Gotovca. Glazba će poslužiti i kao podloga za nastup lokalne Etno udruge Petrovo polje, baštinika folklornih običaja Meštrovićevog zavičaja.

**Autorica programa:** Zorana Jurić Šabić, Muzeji Ivana Meštrovića

**Sudjeluju:** Vanja Purić („Voi'Sa“)

Dragan Đokić („Studio Baranda“)

Etno udruga „Petrovo polje“